Komisija regulāri sniedz ziņojumu EFK un Padomei par to, kā tiek īstenota maksājumu bilances regula.

Komisija sniedz finansiālu atbalstu (tādu divpusēju aizdevumu veidā, kurus finansē kapitāla tirgos, izmantojot ES budžeta garantiju) trešām valstīm un dalībvalstīm atbilstoši dažādiem Padomes vai Padomes un Eiropas Parlamenta tiesību aktiem atkarībā no sasniedzamajiem mērķiem. Komisija un Savienības Augstā pārstāve ārlietās un drošības politikas jautājumos, kurām palīdz Eiropas Ārējās darbības dienests (EĀDD), nodrošina trešām valstīm paredzētā finansiālā atbalsta konsekvenci ar vispārīgajiem ES ārējās darbības mērķiem.

Ņemot vērā paredzamās izmaiņas Finanšu regulā, informācija par aizņēmumu un aizdevumu darbībām turpmāk tiks integrēta finanšu ziņojumu kopumā, kas ir paredzēts pārskatītajā Finanšu regulā. Lai izvairītos no pārklāšanās, tiks pārtraukta šā atsevišķā ziņojuma sagatavošana par aizņēmumiem un aizdevumiem.

Ar Padomes 2010. gada 11. maija Regulu (ES) Nr. 407/2010 tika izveidots Eiropas finanšu stabilizācijas mehānisms (EFSM), pamatojoties uz LESD 122. panta 2. punktu. Eiropas finanšu stabilizācijas mehānismu pilnībā sedz ES budžets, un tā kopējā aizdevumu izsniegšanas spēja nepārsniedz EUR 60 miljardus.

2011. gadā EFSM tika aktivizēts par labu Īrijai un Portugālei, piešķirot aizdevumus, kas attiecīgi nepārsniedz EUR 22,5 miljardus un EUR 26 miljardus.

2013. gadā attiecībā uz abām dalībvalstīm tika pieņemts lēmums pagarināt izmaksāto aizdevumu maksimālo vidējo termiņu no 12,5 gadiem līdz 19,5 gadiem. EFSM saņēmēji var pieprasīt visu EFSM aizdevumu pagarināšanu un refinansēšanu, kamēr izmaksāto aizdevumu vidējais termiņš (ko aprēķina no sākotnējās izmaksas) nepārsniedz 19,5 gadus.

Šajā sakarā tika saņemts pieprasījums pagarināt EFSM aizdevumu EUR 4,75 miljardu apmērā, kas Portugālei tika izmaksāts 2011. gadā un kas bija jāatmaksā 2016. gada 3. jūnijā. Aizdevums ir refinansēts trijos darījumos, kuru atmaksas termiņi ir 2023. gadā (EUR 1,5 miljardi), 2031. gadā (EUR 2,25 miljardi) un 2036. gadā (EUR 1 miljards). Pēc šā termiņa pagarinājuma EFSM aizdevumu Portugālei vidējais svērtais dzēšanas termiņš tagad ir 14,9 gadi.

EFSM mehānisma ietvaros neatmaksāto aizdevumu kopējā summa 2016. gada beigās bija EUR 46,8 miljardi (Īrija — EUR 22,5 miljardi, Portugāle — EUR 24,3 miljardi).

2.3.Makrofinansiāla palīdzība

Makrofinansiāla palīdzība (MFP) ir paredzēta, lai apmierinātu ārkārtējas ārējas finansējuma vajadzības valstīs, kuras ir ģeogrāfiskā, ekonomiskā un politiskā ziņā pietuvinātas ES. Tās mērķis ir atjaunot makroekonomikas un finanšu stabilitāti ES kandidātvalstīs, potenciālajās kandidātvalstīs un kaimiņvalstīs (un izņēmuma gadījumos – citās trešās valstīs), vienlaikus veicinot makroekonomisko korekciju un strukturālo reformu īstenošanu. MFP sniedz kā īslaicīgu ārkārtas atbalstu un izmaksā daļās, pamatojoties uz stingriem ekonomikas politikas nosacījumiem. MFP papildina un ir atkarīga no tā, vai pastāv SVF korekciju programmas. Makrofinansiālo palīdzību var sniegt aizdevumu un/vai – atsevišķos gadījumos – neatmaksājamu dotāciju veidā.

Ja saņēmēja valsts nepilda savas atmaksāšanas saistības, Komisija var izmantot Garantiju fondu ārējai darbībai, lai nodrošinātu attiecīgā Komisijas aizņēmuma atmaksu no šā fonda līdzekļiem.

Otrā un pēdējā daļa (EUR 10 miljoni) no EUR 15 miljonu aizdevuma, kas piešķirts Kirgizstānas Republikai , tika izmaksāta 2016. gada aprīlī.

Eiropas Parlaments un Padome 2016. gada 6. jūlijā pieņēma lēmumu sniegt Tunisijai turpmāku makrofinansiālo palīdzību aizdevumu veidā, kuru maksimālā summa ir EUR 500 miljoni (trīs aizdevuma daļās — EUR 200, 150 un 150 miljoni).

Eiropas Parlaments un Padome 2016. gada 14. decembrī pieņēma lēmumu sniegt Jordānijas Hāšimītu Karalistei turpmāku makrofinansiālo palīdzību aizdevumu veidā, kuru maksimālā summa ir EUR 200 miljoni (divās aizdevuma daļās — EUR 100 miljoni katra).

Saņēmējvalstis atmaksāja maksājamo summu — kopā EUR 70 miljonus (Bosnija un Hercegovina — EUR 4 miljonus, bijusī Dienvidslāvijas Maķedonijas Republika — EUR 10 miljonus, Melnkalne — EUR 1,34 miljonus un Serbija — EUR 54,66 miljonus).

MFP aizdevumu neatmaksātā summa no 2015. gada 31. decembra līdz 2016. gada 31. decembrim samazinājās no EUR 3 006,6 miljoniem līdz EUR 2 946,6 miljoniem. Aizdevumi Ukrainai veido 75 % no kopējā MFP riska darījuma.

2.4.Euratom mehānisms

Euratom aizdevumu mehānismu var izmantot, lai finansētu projektus dalībvalstīs (Padomes Lēmums 77/270/Euratom) vai dažās trešās valstīs (Padomes Lēmums 94/179/Euratom).

Padome 1990. gadā noteica aizņēmumu limitu EUR 4 miljardu apmērā, no kuriem EUR 3,7 miljardi ir apstiprināti un EUR 3,4 miljardi ir jau izmaksāti. Saskaņā ar Padomes lēmumu par aizdevumu maksimālo apjomu (77/271/Euratom, ar grozījumiem) Komisija informē Padomi, kolīdz apstiprinātā summa sasniedz EUR 3,8 miljardus, un vajadzības gadījumā ierosina jaunu maksimālo apjomu aizdevumiem.

Komisija 2013. gadā pieņēma Lēmumu C(2013) 3496 par Euratom aizdevuma piešķiršanu līdz EUR 300 miljoniem, lai atbalstītu Ukrainas kodoliekārtu drošības uzlabošanas programmu. Aizdevuma līgums tika parakstīts 2013. gada 7. augustā. Vienlaikus ERAB 2013. gada martā parakstīja aizdevuma līgumu EUR 300 miljonu apmērā.

Lai gan lēmums par aizņēmumu attiecībā uz pirmo daļu līdz EUR 100 miljoniem tika pieņemts 2015. gada 27. maijā, sakarā ar kavējumiem īstenošanas gaitā izmaksas līdz 2016. gada beigām netika veiktas. Pirmā aizdevuma daļa EUR 50 miljonu apmērā tika izmaksāta 2017. gada maijā.

Atmaksātās summas veido EUR 22,62 miljoni, kas saņemti no Bulgārijas, EUR 19 miljoni, kas saņemti no Rumānijas, un ekvivalents EUR 7,1 miljonam, kas saņemts no Ukrainas.

3.Eiropas Savienības aizņēmumi